REGULAMENTUL (CE) NR. 566/2007 AL COMISIEI
din 24 mai 2007
privind retragerea Republicii Chile de pe lista țărilor beneficiare din anexa I la Regulamentul (CE) nr. 980/2005 al Consiliului de aplicare a unui sistem de preferințe tarifare generalizate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 980/2005 al Consiliului din 27 iunie 2005 de aplicare a unui sistem de preferințe tarifare generalizate (1), în special articolul 26,
întrucât:
(1)
Republica Chile este inclusă pe lista țărilor beneficiare ale sistemului comunitar de preferințe tarifare generalizate, stabilit în anexa I la Regulamentul (CE) nr. 980/2005.
(2)
Includerea în acordul care stabilește o asociere între Comunitatea Europeană și statele sale membre, pe de o parte, și Republica Chile, pe de altă parte, a tuturor preferințelor tarifare acordate Republicii Chile în temeiul sistemului comunitar de preferințe tarifare generalizate, a fost finalizată cu consolidarea efectuată prin Decizia nr. 2/2006 a Consiliului de asociere UE-Chile din 16 octombrie 2006 privind modificarea anexei I la acord (2).
(3)
Articolul 3 alineatul (2) din Regulamentul (CE) nr. 980/2005 prevede retragerea unei țări de pe lista țărilor beneficiare din anexa I, în cazul în care aceasta beneficiază de un acord comercial preferențial cu Comunitatea care reglementează cel puțin toate preferințele prevăzute pentru sistemul menționat pentru țara respectivă.
(4)
Prin urmare, anexa I la Regulamentul (CE) nr. 980/2005 ar trebui modificată în consecință.
(5)
Măsurile prevăzute în prezentul regulament sunt conforme cu avizul Comitetului pentru preferințe generalizate,
ADOPTĂ PREZENTUL REGULAMENT:
Articolul 1
Republica Chile este retrasă de pe lista țărilor beneficiare ale sistemului comunitar de preferințe tarifare generalizate, stabilit în anexa I la Regulamentul (CE) nr. 980/2005.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 mai 2007.